
Biografia
Alfredo Mayordomo va nàixer l’any 1949 a València. Va estudiar Dret Mercantil i, casualment, va començar a interessar-se pel teatre. Es va unir al grup de teatre independent que portaven alguns dels estudiants de la Universitat de València, primer, com a actor i, després, també com a tresorer i administrador de la “companyia”. Va ser així com es va adonar que estava interessat en la gestió i la producció d’espectacles teatrals, més que no en la pròpia interpretació.
L’any 1968 va fundar, junt amb altres companys del grup teatral universitari (entre ells, els germans Sirera), el Centre Experimental de Teatre, un grup de teatre independent que aviat, l’any 1972, va donar pas a El Rogle (1972-1976), una de les companyies valencianes històricament més destacades (liderada també pel dramaturg Rodolf Sirera). En El Rogle, Mayordomo feia, sobretot, d’intèrpret, però també continuava portant els comptes i les gestions econòmiques del grup.
Després que la companyia es dissolgués, Mayordomo va col·laborar en el Grup 49 (1968-1982), l’altre grup de teatre independent més important del País Valencià (encapçalat pel dramaturg Manuel Molins). En aquest cas, hi va fer principalment d’actor.
L’any 1982, un cop aprovat l’Estatut d’Autonomia i dissolt el Grup 49, Mayordomo es va involucrar en les tasques de gestió cultural, producció i direcció dels Teatres de la Diputació de València, que incloïen les tasques de direcció del Teatre Principal i el festival Sagunt a Escena (1982). Durant aquest període (que va durar fins a l’any 1989), Mayordomo també va ser el director artístic de la Sala Escalante de València (1987-1989), llavors, un dels principals llocs de creació i difusió de teatre en la nostra llengua al País Valencià.
L’any 1989, Mayordomo passà a exercir altres càrrecs com a gestor cultural dins de la Diputació de la Generalitat Valenciana. Era el cap de contractació del Centre Dramàtic de la Generalitat Valenciana (1988-1993), dirigit per Antoni Tordera. Durant aquests anys, Mayordomo va poder produir més d’una seixantena d’espectacles valencians i teixir relacions amb els espais culturals catalans. També va mirar de portar altres creadors d’arreu d’Europa a València, entre els quals caldria destacar Dario Fo, que va interpretar Mistero buffo al Teatre Principal de València. Durant aquesta etapa, Mayordomo també va establir alguns ponts amb altres teatres d’Europa, com el Dramaten d’Estocolm. 
L’any 1995, amb el canvi de govern valencià (que passà de ser del PSPV a ser del PP), es va donar per acabada la seva etapa com a gestor dels Teatres de la Generalitat Valenciana, fins al 2002. Mayordomo inicià llavors un període de tres anys com a cap d’organització de les activitats culturals externes de la Universitat de València. Passà a encarregar-se de portar a terme una sèrie de propostes als jardins botànics de València i a l’espai cultural de La Nau (que havia quedat mig oblidat), dins del qual va crear una nova sala teatral: la Sala Matilde Salvador. 
No va ser fins a l’any 2002 que tornà a exercir de gestor en els Teatres de la Generalitat Valenciana, fins al 2013. Aleshores, va poder dirigir la programació de la Sala Moratín (actualment, anomenada Teatre Rialto). Paral·lelament, Mayordomo havia començat a impartir classes com a professor extern en el Màster Interuniversitari de Gestió Cultural de la Universitat de València, activitat que va dur a terme durant una vintena d’anys, fins que es va jubilar.

